Nog een vas wat by Mt. Frere ontsnapArgieffoto bloot ter illustrasie. (Foto: Unsplash) Nog ŉ gevangene wat verlede week saam met 11 ander uit die aanhoudingselle van die Mt. Frere-polisiestasie in die Oos-Kaap ontsnap het, is Sondag aangekeer en terug in die tronk. Altesame 12 gevangenes het Donderdag in die vroeë oggendure deur ŉ gat in die muur van een van die selle ontsnap. Kol. Priscilla Naidu, polisiewoordvoerder, sê een van die mans, Ayanda Madzikane, is Sondag by sy huis op Mt. Frere in hegtenis geneem. Hy was verhoorafwagtend op ŉ aanklag van roof met verswarende omstandighede ten tyde van die ontsnapping. Twee van die ander voortvlugtendes is reeds opgespoor en aangekeer. “Nkosikhona Ngcopheni, wat aangekla is van diefstal, is Vrydag ook by sy huis in Nkungwini in Mt. Frere aangetref, terwyl Sodlana Luphumzo dieselfde middag by Bislan in hegtenis geneem is. Luphumzo staan tereg op ŉ aanklag van huisbraak.” Die oorblywende gevangenes is glo gevaarlik en moenie genader word nie. Die soektog na die ander voortvlugtendes duur voort.